20041022
Decizia Comisiei
din 22 octombrie 2004
de aprobare în numele Comunității Europene a modificărilor la anexa V la Acordul dintre Comunitatea Europeană și Noua Zeelandă privind măsurile sanitare care se aplică comerțului cu animale vii și produse animaliere
[notificată cu numărul C(2004) 4022]
(Text cu relevanță pentru SEE)
(2004/751/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 97/132/CE a Consiliului din 17 decembrie 1996 privind încheierea Acordului dintre Comunitatea Europeană și Noua Zeelandă privind măsurile sanitare aplicabile în comerțul cu animale vii și produse de origine animală [1], în special articolul 3 alineatul (3),
întrucât:
(1) Decizia 2002/957/CE a Consiliului din 28 noiembrie 2002 privind încheierea acordului sub formă de schimb de scrisori cu privire la modificările anexelor la Acordul dintre Comunitatea Europeană și Noua Zeelandă privind măsurile sanitare care se aplică în comerțul cu animale vii și produse de origine animală [2] prevede posibilitatea recunoașterii echivalenței sistemelor de certificare din Noua Zeelandă pentru carnea proaspătă, produsele din carne și alte produse de origine animală.
(2) În cadrul reuniunii sale din 1 și 2 iunie 2004, Comitetul mixt de gestionare înființat în conformitate cu articolul 16 din acord (denumit în continuare "comitetul") a emis o recomandare privind stabilirea echivalenței dintre cerințele sanitare pentru embrioni de bovine, vânat cu pene, moluște bivalve vii pentru consumul uman, miere și lână. De asemenea, comitetul a recomandat stabilirea echivalenței sistemelor de certificare pentru produse pescărești și a emis recomandări privind formatul general al anexei V.
(3) Ca urmare a respectivelor recomandări, este adecvat să se modifice anexa V la acord.
(4) Este necesară aprobarea respectivelor modificări în numele Comunității.
(5) Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În temeiul recomandărilor făcute de Comitetul mixt de gestionare înființat în conformitate cu articolul 16 din Acordul dintre Comunitatea Europeană și Noua Zeelandă privind măsurile sanitare care se aplică comerțului cu animale vii și produse animaliere, modificările aduse anexei V la acord se aprobă în numele Comunității.
La prezenta decizie se atașează textul schimbului de scrisori constituind un acord cu Noua Zeelandă, inclusiv modificările aduse anexei V la acord.
Articolul 2
Directorul general pentru sănătate și protecția consumatorilor este autorizat să semneze Acordul sub forma unui schimb de scrisori prin care Comunitatea își asumă obligații.
Articolul 3
Prezenta decizie se aplică din prima zi a lunii ce urmează lunii în care Noua Zeelandă notifică în scris Comisiei faptul că au fost îndeplinite procedurile sale interne pentru aprobarea modificărilor menționate la articolul 1.
Comisia informează fără întârziere Consiliul și statele membre în legătură cu notificarea menționată la primul paragraf.
Articolul 4
Prezenta decizie se adresează statelor membre.
Adoptată la Bruxelles, 22 octombrie 2004.